
Narva Sotsiaaltöökeskuse poolt osutatava asenduskoduteenuse maksumuse kehtestamine 

1. ASJAOLUD JA MENETLUSE KÄIK 
Narva Linnavalitsuse 10.09.2014 määruse nr 27 "Narva Sotsiaaltöökeskuse põhimäärus" kohaselt on Narva Sotsiaaltöökeskus hoolekandeasutus, mis osutab teenuseid sotsiaalselt vähekindlustatud isikutele, sealhulgas lapsed ja lastega perekonnad, puuetega ja eakad inimesed, toimetulekuraskustega täiskasvanud. 
Narva Sotsiaaltöökeskuse Turvakodu osakond osutab asenduskoduteenust, mille eesmärk on pika- või lühiajaliselt lapse heaolu ja õiguste tagamine, lapsele tema põhivajaduste rahuldamiseks peresarnaste elutingimuste võimaldamine, lapsele turvalise ja arenguks soodsa elukeskkonna loomine ning lapse ettevalmistamine võimetekohaseks toimetulekuks täisealisena. 
Narva Sotsiaaltöökeskuse põhimääruse kohaselt osutatakse Narva Sotsiaaltöökeskuse teenuseid abivajavatele tasuta või vastavalt Narva Linnavalitsuse poolt kinnitatud hinnakirjale. Alates 01.01.2018 jõustus uus Sotsiaalhoolekande seaduse redaktsioon ning on tunnistatud kehtetuks Sotsiaalkaitseministri 07.01.2016 määrus nr 2  “Riigi rahastatava lapsehoiuteenuse maksimaalse maksumuse ning asenduskoduteenuse maksimaalse maksumuse ja hinna kehtestamine“. Vastavalt Sotsiaalhoolekande seaduse § 459 lõike 4 punktile 3 asendushooldusteenuse korraldamisel kohaliku omavalitsuse üksus katab lapse ülalpidamisega seotud kulud ja tasub teenuseosutajale teenuse eest. 
Lähtudes seaduses sätestatud nõuetest tuleb kehtestada Narva Sotsiaaltöökeskuse poolt osutatava asenduskoduteenuse maksumus.

2. ÕIGUSLIKUD ALUSED 
2.1. Kohaliku omavalitsuse korralduse seaduse § 30 lõike 3 kohaselt kehtestab linnavalitsus oma korraldusega linna asutuse poolt osutatavate teenuste hinnad, arvestades seejuures haldusmenetluse seaduse § 5 lõikes 3 sätestatut;
2.2. Sotsiaalhoolekande seaduse § 16 lõike 1 kohaselt võib sotsiaalteenuse osutamise eest võtta tasu. Kohaliku omavalitsuse üksus kehtestab enda osutatava sotsiaalteenuse eest võetava tasu tingimused ja suuruse. Tasu võtmise otsustab teenuse eest tasuv või teenust osutav asutus; 
2.3. Narva Linnavalitsuse 10.09.2014 määruse nr 27 "Narva Sotsiaaltöökeskuse põhimäärus" § 1 lõike 8 kohaselt teenuseid osutatakse tasuta või vastavalt Linnavalitsuse poolt kinnitatud hinnakirjale.

3. OTSUS 
3.1.Kehtestada Narva Sotsiaaltöökeskuse poolt osutatava asenduskoduteenuse maksumus: 
3.1.1. asenduskoduteenusel viibiva alla kolmeaastase lapse, kellele ei ole määratud puuetega inimeste sotsiaaltoetuste seaduse alusel rasket ega sügavat puuet,  teenuse maksumus – 1 450,00 eurot/ kuus;
3.1.2. asenduskoduteenusel viibiva isiku, kes on vanem kui kolmeaastane ja kellel on tuvastatud raske või sügav puue puuetega inimeste sotsiaaltoetuste seaduse alusel, teenuse maksumus - 1450 eurot/ kuus;
3.1.3.  asenduskoduteenusel viibiva isiku, kes on vanem kui kolmeaastane ja kellele ei ole määratud puuetega inimeste sotsiaaltoetuste seaduse alusel rasket ega sügavat puuet, teenuse maksumus - 1 150 eurot/kuud;
3.2. Kui asenduskoduteenust saama õigustatud isikule hakatakse asenduskoduteenust osutama või lõpetatakse asenduskoduteenuse osutamine kalendrikuu kestel, tasutakse nimetatud kalendrikuul osutatud teenuse eest proportsionaalselt asenduskoduteenusel viibitud päevade arvuga.
3.3. Asenduskoduteenuse osutamise kestel kolmeaastaseks saanud lapse rakendatakse punktis 3.1.1. kehtestatud teenuse maksumust kuni selle kalendrikuu lõpuni, mil laps sai kolmeaastaseks.
3.4. Kui asenduskoduteenuse osutamise kestel tuvastatakse isikul raske või sügav puue puuetega inimeste sotsiaaltoetuste seaduse alusel, rakendatakse asenduskoduteenuse osutamise korral punktis  3.1.2. kehtestatud teenuse maksumust puude raskusastme tuvastamise kalendrikuule järgnevast kalendrikuust alates.
3.5. Kui asenduskoduteenuse osutamise kestel langeb ära punktis 3.1.2. nimetatud tingimus, rakendatakse selle isiku kohta asenduskoduteenuse osutamise korral punktis 3.1.2. kehtestatud maksumust raske või sügava puude kestuse kalendrikuu lõpuni.
3.6. Kui isik lahkub asenduskoduteenuse osutamise ajal ajateenistusse, paigutatakse kinnipidamisasutusse või viibib eemal mõjuvatel tervislikel põhjustel ning isiku ülalpidamine toimub osaliselt või täielikult riigi või kohaliku omavalitsuse üksuse eelarvest, võib asenduskoduteenuse maksumust vähendada miinimumini, milleks on 575 eurot kuus, vähendades teenuse maksumust isiku lahkumisele järgnenud kalendrikuust alates. 


4. RAKENDUSSÄTTED 
4.1. Korraldus jõustub teatavakstegemisest. 
4.2. Korraldust rakendatakse tagasiulatuvalt alates 01.01.2018. 
4.3. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.  

